*Ոչ պաշտոնական թարգմանություն*

**Վերակառուցման և զարգացման եվրոպական բանկի**

**երևանյան գրասենյակի ղեկավար**

**պարոն Դիմիտրի Գվինդաձեին**

**Թեմա` Հայաստանի Հանրապետության և Վերակառուցման և զարգացման եվրոպական բանկի միջև 2012թ. նոյեմբերի 23-ին ստորագրված «Հայաստանի հյուսիսային սահմանակետերի արդիականացման ծրագիր» վարկային համաձայնագրի (Գործարքի համար` 43826) («Վարկային համաձայնագիր») վերջին հասանելիության ամսաթիվը երկարաձգելու դիմում**

**Հարգելի պարոն Գվինդաձե,**

Թույլ տվեք մեր երախտագիտությունը հայտնել Հայաստանի Հանրապետության և Վերակառուցման և զարգացման եվրոպական բանկի (ՎԶԵԲ) միջև շարունակական արդյունավետ համագործակցության համար:

Ինչպես տեղյակ եք, Վարկային համաձայնագրի վերջին հասանելիության ժամկետը լրանում է 2018 թվականի նոյեմբերի 23-ին:

Հարկ է նշել, որ ՀՀ տրանսպորտի, կապի և տեղեկատվական տեխնոլոգիաների նախարարությունից ստացված տեղեկատվության համաձայն, Վարկային համաձայնագրի շրջանակներում նախագծային աշխատանքները դեռևս չեն մեկնարկել, որոնց ուշացումը պայմանավորված է հետևյալ պատճառներով.

Գնման բոլոր փուլերում երկկողմանի համաձայնությունների ձեռքբերումը, ինչպես նաև 25 անդամներից բաղկացած միջպետական հանձնաժողովի հաստատումների ձեռքբերումը, վրացական կողմից նաև կառավարության հաստատման ձեռքբերումը հանդիսացել են գնման գործընթացների երկարաձգման հիմնական պատճառ: Բացի այդ, մրցույթի բոլոր փուլերում հայկական կողմն ամփոփել է արդյունքները, տվել է համապատասխան եզրակացություններ, սակայն վրացական կողմից պատասխանը և հաստատումը ստացվել են զգալիորեն ավելի ուշ ժամկետներում:

Բացի այդ, համապատասխան աշխատանքներ են տարվում ՀՀ Պետական եկամուտների կոմիտեի և ՀՀ Ազգային անվտանգության ծառայության հետ՝ նախագծային և շինարարական գործընթացների համար անհրաժեշտ թույլտվությունների ձեռքբերման նպատակով: Ինչպես նաև, վրացական կողմի հետ քննարկվում են ծրագրի մեկնարկի և իրականացման հետ կապված կազմակերպչական խնդիրները:

Միաժամանակ նշենք, որ 30.10.2018թ. դրությամբ վարկից մասհանվել է 719,112.32 եվրո, որից 103,000.0 եվրոն կազմում է միանվագ կոմիսիոն վճարը, իսկ 616,112.32 եվրոն՝ կապալառուի կանխավճարը:

Հաշվի առնելով վերոգրյալը` խնդրում ենք քննարկել Վարկային համաձայնագրի վերջին հասանելիության ժամկետը մինչև 2022թ. մայիսի 23-ը երկարաձգելու հնարավորությունը, քանի որ ըստ նախագծման և շինարարության պայմանագրի, նախագծային աշխատանքների համար նախատեսված է 6 ամիս, շինարարական աշխատանքների համար՝ 12 ամիս և թերությունների պատասխանատվության համար՝ 24 ամիս, որն ընդհանուր առմամբ կազմում է 42 ամիս (3.5 տարի):

Վերոնշյալի առնչությամբ Ձեր համաձայնության դեպքում պատիվ ունեմ առաջարկելու, որ սույն նամակը և Ձեր պատասխանը կկազմեն Վարկային համաձայնագրում փոփոխություն կատարելու մասին համաձայնագիր, որն ուժի մեջ կմտնի Հայաստանի Հանրապետության կողմից ՀՀ օրենսդրությամբ ուժի մեջ մտնելու համար պահանջվող բոլոր ներպետական ընթացակարգերի ավարտի մասին ՎԶԵԲ-ին ծանուցելու օրը:

Շնորհակալություն

**Հարգանքով`**